
Auxin által vezérelt fiziológiai válaszok jellemzése UV kezelt növényekben

Növényekben számos életfolyamatra hatással vannak a különböző stresszorok. Az egyik ilyen az UV-B sugárzás is lehet, mely nagy hatással van többek között a levélfelületre, a szárhosszra, pigmenttartalomra és a fotoszintézis folyamataira is. Az UV-B feltételezhetően a fenotípusos jellemzők változásait főleg auxin gátláson keresztül éri el.
Munkánk során növénynevelő kamrában nevelt veteménybab (Phaseolus vulgaris L.) és repce (Brassica napus L.) fenotípusos változásait figyeltük, teljesen kifejlett levelei fotoszintézisének aktivitását és pigmenttartalmának változását UV-B sugárzás hatására.
Fajkülönbséget a levélfelület mérésnél és a noninvazív levélpigment becslő mérésünk során észleltünk, a veteménybab nagyobb levélfelülettel rendelkezett és nagyobb mennyiségben tartalmazott klorofillt és flavonoidokat (az abaxiális oldalon kevesebb flavonoidot figyeltünk meg), míg a repcében több antocián volt.
Kezelés okozta különbséget figyeltünk meg egyrészt a levélfelület mérésénél, ahol csökkent az érték mindkét fajnál UV-B kezelés hatására. Másrészt a levélpigment becslő mérés során, ahol veteménybabnál a klorofill-tartalom szignifikánsan megemelkedett. Mindkét növényfajban közel duplájára emelkedett a flavonoid index, az antocián-tartalom viszont mindkét fajban lecsökkent a kezelés hatására az adaxiális oldalakon. Míg az abaxiális oldalon repcében lecsökkent és a veteménybabban megemelkedett a klorofill-szint, mindkét fajban megemelkedett a flavonoid index, de a veteménybab antocián tartalma lecsökkent a kezelés hatására.
A növekvő fénymennyiségre növekvő nettó fotoszintézis értékeket kaptunk, ez már a kezelés hatására növekvő klorofill-tartalommal is magyarázható. A flavonoid tartalmak változása is bizonyította a sikeres alkalmazkodást az UV-B kezeléshez mindkét fajnál, valamint az antocián tartalmak igazolták, hogy a növényeket nem érte distressz.
Az auxin mennyiségének UV kezelésre történő változásainak pontosabb ismerete elősegítheti a mezőgazdasági alkalmazott kutatásokat.



